Sofiia Kis måtte flygte alene fra Ukraine. Men efter et år i Danmark har hun allerede sat jagten ind på at blive læge.

For et år siden var vejen banet for ukrainske Sofiia Kis' fremtid. Hun havde netop færdiggjort sin uddannelse som læge og var blevet ansat på øjenhospitalet i Kharkiv. Men alt ændrede sig den 24. februar 2022. Vladimir Putins russiske styrker angreb Ukraine og i særdeleshed Kharkiv, hvor Sofiia boede. Derfor måtte hun flygte uden sine forældre og endte i Aalborg, hvor hendes fremtid og planer lå i ruiner. Det troede Sofiia i hvert fald. Men i dag - et år efter - har 25-årige Sofiia allerede lært at tale dagligdags-dansk. Hun arbejder endda på Aalborg Universitetshospitals øjenafdeling, hvor hun drømmer om at få lægeautorisation. - Jeg er taknemmelig for at få praktik inden for mit speciale, og jeg er meget glad for arbejdsmiljøet, siger hun. Drømmer stort Da krigen brød ud, måtte Sofiia flygte til Aalborg, hvor hendes mor har en veninde, der også er læge. Begge hendes forældre er retsmedicinere og er blevet i Ukraine, hvor de arbejder ved fronten. - Nu føler jeg, at øjenafdelingen (i Aalborg, red.) er min anden familie, og alle læger og sygeplejersker hjælper og støtter mig hver dag, siger Sofiia. Efter fem måneder i Danmark var hun så god til dansk, at hun kom i et 12-ugers praktikforløb på AUHs øjenafdeling. Og den 25-årige ukrainer viste sig at være så kvik, at hun har fået en to års ansættelse på elevløn, hvor hun skal gøre sig klar til at søge dansk lægeautorisation. På den måde kan hun kombinere arbejdet på øjenafdelingen med sprogundervisning. - Hun hjælper os allerede med små praktiske opgaver, hvor hun træner sprog og kommunikation samtidigt. Vi får absolut fuld valuta for de penge, vi bruger, siger Anders Kruse, cheflæge på øjenafdelingen. Mange ukrainere har haft meget svært ved finde en plads på det danske arbejdsmarked. Sofiia har overgået selv de vildeste forventninger, men hun drømmer om mere: - Jeg håber, jeg kan bestå danskprøven og efterfølgende den medicinske eksamen (i Danmark, red.), så jeg kan få min lægeautorisation, siger hun. Se med på TV2 Nord fredag, når vi i forbindelse med vores udsendelse klokken 19.30 sender et længere magasin om, hvilke konsekvenser den russiske invasion har haft for Nordjylland, nordjyderne og de mange ukrainere, der er kommet hertil.